මිනිසෙකු පිට නැගි...

මේ කියන්නට යන්නේ ගන්නට කිසි දෙයක් නැති කතාවකි. කියවා අවසානයේ මට බනින්නට එපල්ලාය .. ඔන්න මුලදීම අනතුරු අඟවා ඇත.

ප්‍රේමකීර්ති ද අල්විස් ශූරින් රේස් කොලයක් බලන මිනිසෙකු දෙස බලා කෙටි වෙලාවකින් ලියා සුනිල් එදිරිසිංහයන්ට ලබා දුන් 'මිනිසෙකු පිට නැගි අසරුවෙකි. ' ගීතය නිර්මාණය වූ අයුරු පිළිබඳ ලිපියක් මේ මෑතක දී මම බුකියේ කියවීමි. ඇත්තටම එය සොඳුරු ගීතයකි. මා කුඩා ම කාලයේ හරි ආශාවෙන් ඇසූ ගීයකි. ඒත් දැන් මට ඒ ගීතය ඇසෙන විට සිනා යයි. සමහර වෙලාවට සිනාව නතර කර ගන්නට බැරිය. අපහාසයකට නොවේය.  ඒ අතීත කතාවක් සිහි වීම නිසායි.

අප කුඩා කාලයේ පදිංචි වී සිටි ගමේ මහ ගෙදර අපේ අසල්වැසියා අමු බේබද්දෙකි. සැමදා සැන්දෑව ට පූර්ණ බඹරෙකු බවට පත් වී ගී ගයයි. මුළු ගමටම බැන අඬ ගසයි. අපට ද බනියි. මේකා ට කෑ ගසන්නට හේතුවක් ඕනෑ නැත. කට හඬ ලවුඩ්ස්පීකරයක් මෙනි. එක අතකට වසර විස්සක් පමණ කාලයක් අල්ලපු ගෙදර එවැන්නෙක් තියා ගෙන, බුකියේ කොලම් කොටන්නට තරම් සාක්‍ෂාරතාවයක් දියුණු කර ගන්නට හැකි වීම මගේ ම දක්ෂතාවයකි. ඒකා ඒ තරමට වාතයකි.

ගී ගැයිමට මනා හැකියාවක් ඇති මේ අසල්වැසියා එයින් ප්‍රයෝජනයක් ගත්තේ නැත. එක දවසකට එක ගීතයක් විනාශ කරයි. එකම ගීතය දෙසැරයක් ගැයුවේ කලාතුරකිනි.  ගයන ගීතය ට ඔහුගේ ම පද මාලාවක් යොදයි. හිතුනොත් ගීයට රැප් එකක් ද දමයි. පටන් ගත් ගීතය ඒ සැන්දෑවේ සිට රාත්‍රි මැදියම තෙක් ම ගයයි.

එදා ඔහු ඇරඹුවේ මිනිසෙකු පිට ගීතයයි. ඔන්න ඔහු ගීතය අරඹයි.

"මිනිසෙකු පිට නැගි අසරුවෙකි 
ඒ බර ගෙයි වහලට බරෙකි.."

දැන් රැප් කොටස හෙවත් ටීකාව..

"මුං හැම්ත.. ඔක්කොම එන්නේ මගේ පිටේ යන්න.. මං අශ්වයෙක් කියලා හිතේ ඇති. ගෙයි වහල.. ඕකුන්ගේ ගෙයි වහලට හෙන ගහන්න ඕනේ.. හෙන වැහි නැති හෙන......

නැවත ගීතය..

"පාන්දරින් පැරදුනු ඒ මිනිහා 
හැන්දෑවේත් අසු පිටට නගී..

"අපි ඉතින් හැමදාම පරාදේ. සදා පරාදේ.. පාන්දරින් විතරක් යෑ.. හැන්දෑවේත් පරාදේ.. හැන්දෑවේ.. නොදකින්.." 

ගීතයේ ඔය කොටස ගයන්නට පැයක්වත් ගතවෙයි. දැන් රැය උදා වී සැමට නිදිමතය. කුඩා අපේ ඇස් පියවෙයි. එහෙත් එක වරම මේකා යටිගිරියෙන් මර හඬ දෙයි..

"හෙට මම නිවසට සුර සැප දෙනවා.."

"සුර සැප දෙන්නේ සුර සැප.. මේ  බර් නාඩ් කොහොම එකෙක්ද කියලා මුළු ගමම දන්නවා. මං දෙන්නේ ගමටම සුර සැප.."

"අද රෑ ලුණු මිරිසෙන් ගත වෙනවා."

ඔන්න ඔහුට කෑම සිහි විය.. කන්න ඉල්ලා බිරිඳට කෑගසද්දී උන්දැ ඊටත් වඩා හඬින් පිළිතුරු දුන්නා ය.
"ඒක තමයි ඕයි දැන් හත් අට සැරයක් කිව්වේ.. ජරාව බිව්වා නම් තියෙන දෙයක් කාලා නිදියගන්නවා රට්ටු හිනස්සන්නේ නැතුව.."

"තියෙන දේ..? අනේ බොගේ තියෙනවා කන්න.. ජරාව.. බොගේ කන්න තියෙන එව්වා තමයි ජරාව.. රට්ටු..? රට්ටුද බොල අපිට කන්න දෙන්නේ..?"

"තවුසෙ ඕන මගුලක් කර ගන්නවා.. මං යනවා නිදියන්න.."

බේබද්දා යට ගිරියෙන් කෑගසයි. බට පඳුරු අස්සේ කොරවක්කෝ මර හඬ දෙති.  ගම්මානයේ ඈත පර බල්ලෝ ඒ කොරවක් හඬ නින්නාද කරති. මේ කලබල නිසා අපට නින්ද නොගියා ට  බේබද්දාගෙ බිරිය අල්ලපු කාමරයේ නිදයි.. 

ඇය නිදි බව ඔහු මුළු ගමටම ඇසෙන්නට ඊළඟ අන්තරා කොටසින් කියන්නේ මෙසේය.

"කාසි මල්ල සතෙකුගෙ පිට යනවා..
ඒස බැම්ලි පැදුරේ නිදියනවා.."

ඉතින් ඔන්න පුළුවන් නම් මීට පස්සේ උඹලත් ඔය සිංදුව අසා සිනා නොවී හිටපල්ලා ය.

මීට උඹලගේ ආදර මුදියා..